
Text rozhodnutia
Súd: Krajský súd Nitra Spisová značka: 4Tos/23/2012 Identifikačné číslo súdneho spisu: 4310010909 Dátum vydania rozhodnutia: 01. 03. 2012 Meno a priezvisko sudcu, VSÚ: JUDr. Zita Matyóová ECLI: ECLI:SK:KSNR:2012:4310010909.1 Rozhodnutie Krajský súd v Nitre, v senáte zloženom z predsedníčky senátu JUDr. Zity Matyóovej a členov senátu Mgr. Adriany Némethovej a JUDr. Ľubice Medveckej, PhD., v trestnej veci odsúdeného D. B. , pre prečin zanedbania povinnej výživy podľa § 207 odsek 1, odsek 3 písmeno c/ Trestného zákona, o sťažnosti odsúdeného D. B. proti uzneseniu Okresného súdu Levice z 24.01.2012, sp. zn. 1Pp/32/2010, na neverejnom zasadnutí konanom v Nitre 1. marca 2012, takto r o z h o d o l : Podľa § 193 odsek 1 písmeno c/ Trestného poriadku sa sťažnosť odsúdeného D. z a m i e t a . o d ô v o d n e n i e : Okresný súd Levice (ďalej len „súd prvého stupňa“) uznesením z 24.01.2012 sp. zn. 1Pp/32/2010 (ďalej len „napadnuté uznesenie“) podľa § 66 odsek 1 písmeno a/, odsek 2 Trestného zákona zamietol návrh odsúdeného D. B. (ďalej len „odsúdený“) o jeho podmienečné prepustenie z výkonu trestu odňatia slobody, ktorý mu bol v trvaní 2 roky 4 mesiace so zaradením na výkon trestu do ústavu so stredným stupňom stráženia, uložený rozsudkom Okresného súdu Komárno sp. zn. 2T/141/2008 zo dňa 17.09.2009, právoplatným dňa 03.10.2009. Svoje rozhodnutie súd prvého stupňa odôvodnil zistením, že odsúdený splnil len formálnu podmienku podmienečného prepustenia z výkonu trestu odňatia slobody - vykonal jednu polovicu trestu odňatia slobody a jednu z materiálnych podmienok - preukázal určitý stupeň polepšenia, počas výkonu trestu získal dve disciplinárne odmeny. Riaditeľom ústavu bolo konštatované, že odsúdený preukazuje čiastočné splnenie podmienok na podmienečné prepustenie a odporúčal jeho podmienečné prepustenie s dohľadom, odsúdený však nesplnil jednu z materiálnych podmienok - prognózu, že bude viesť riadny život v skúšobnej dobe podmienečného prepustenia, pretože ako to vyplýva z pripojeného odpisu registra trestov, opakovane sa dopúšťa rôznej trestnej činnosti. Doterajšie nepodmienečné a podmienečné tresty nemali na neho žiadny prevýchovný účel, i s poukazom na premenu podmienečne uloženého trestu rozhodnutia Okresného súdu Nové Zámky sp. zn. 1T 68/03 zo dňa 12.05.2003. S poukazom na uvedené skutočnosti súd dospel k záveru, že v danom prípade prognóza do občianskeho života u odsúdeného nie je priaznivá a stanovené ciele sa u neho neplnia v celom rozsahu, nemožno od neho dôvodne očakávať, že v skúšobnej dobe podmienečného prepustenia by viedol riadny život a že sa v budúcnosti nebude dopúšťať trestnej činnosti, na odsúdeného je potrebné naďalej pôsobiť výchovnými prostriedkami počas výkonu trestu odňatia slobody. Proti napadnutému uzneseniu podal odsúdený ihneď po jeho vyhlásení v jeho prítomnosti na verejnom zasadnutí súdu prvého stupňa, teda včas, sťažnosť, ktorú však do konania neverejného zasadnutia Krajského súdu v Nitre (ďalej len „nadriadený súd“) neodôvodnil. Nadriadený súd, ktorému súd prvého stupňa predložil vec na rozhodnutie 23.02.2012, pri rozhodovaní o sťažnosti odsúdeného podľa § 192 odsek 1 písmeno a/, písmeno b/ Trestného poriadku preskúmal správnosť výroku napadnutého uznesenia, proti ktorému sťažovateľ podal sťažnosť a konanie predchádzajúce tomuto výroku napadnutého uznesenia. Nadriadený súd v rámci tejto svojej prieskumnej povinnosti zistil, že skutkové zistenia a právne úvahy súdu prvého stupňa, ktoré boli podkladom pre vydanie napadnutého uznesenia, ktorého obsahom je záver o tom, že u odsúdeného nebolo preukázané splnenie jednej z materiálnych podmienok podmienečného prepustenia, ktorou podľa § 66 odsek 1 Trestného zákona je, že sa môže od neho očakávať, že v budúcnosti povedie riadny život, sú opodstatnené a to z tých istých dôvodov, ktoré vyplývajú z odôvodnenia napadnutého uznesenia, na ktoré nadriadený súd ako na správne a úplné preto iba poukazuje a s nimi sa stotožňuje. Nadriadený súd považuje za potrebné poukázať i na skutočnosť, že toho času proti odsúdenému prebieha na Okresnom súde Komárno pod sp. zn. 1T/160/2009 trestné konanie pre obzvlášť závažný zločin sexuálneho zneužívania podľa § 201 odsek 1, odsek 2 písmeno b/ Trestného zákona a obzvlášť závažný zločin vydierania podľa § 189 odsek 1, odsek 2 písmeno b/ Trestného zákona, čo tiež poukazuje na opätovné páchanie trestnej činnosti odsúdeným počas skúšobnej doby predchádzajúceho odsúdenia (Okresného súdu Nové Zámky sp. zn. 2T/81/2007). Podľa § 193 odsek 1 písmeno c/ Trestného poriadku, nadriadený orgán zamietne sťažnosť, ak nie je dôvodná. Keďže nadriadený súd nezistil žiadne dôvody na zrušenie sťažnosťou odsúdeného napadnutého uznesenia súdu prvého stupňa a na iné rozhodnutie o jeho návrhu na podmienečné prepustenie v prospech odsúdeného, jeho sťažnosť podľa § 193 odsek 1 písmeno c/ Trestného poriadku ako nedôvodnú zamietol. Poučenie: Proti tomuto uzneseniu nie je prípustný ďalší riadny opravný prostriedok.

